Skal forklare partering

Ved det første retsmøde den 8. marts gik eftermiddagen med første del af Peter Madsens forklaring om, hvad der skete den 10. og 11. august, hvor den svenske journalist Kim Wall og Peter Madsen sejlede ud fra Refshaleøen i København omkring klokken 19.

Her fortalte Peter Madsen, at Kim Wall omkom i ubåden om aftenen, fordi der skete en ulykke med udstødningsgasser, som hun døde af.

Han nægter drab, men erkender at have parteret Kim Walls lig for at få hende overbord.

Læs også : Retssagen er begyndt: Peter Madsen nægter sig stadig skyldig i drab

Hvad vil anklageren spørge ind til i dag?

- Når en afhøring strækker sig over flere dage, vil anklageren normalt indlede med at samle op fra sidst. Anklager Jakob Buch-Jepsen vil givetvis spørge mere ind til Peter Madsens skiftende forklaringer, og så vil han også spørge ind til parteringen af Kim Wall, lyder det fra Trine Maria Ilsøe.

Makabre detaljer om knivstik

Udover at være tiltalt for drab og partering, er Peter Madsen også tiltalt for seksuelle overgreb på Kim Wall. Det forhold nægter han.

Læs også : Anklager om mentalerklæring: Peter Madsen er svært seksuelt afvigende

Hvorfor er det vigtigt at høre om partering og knivstik i liget?

- Detaljerne i denne sag er makabre. Når retten alligevel skal høre dem, er det fordi, at mens Peter Madsen forsøger at bevise sin uskyld, er anklagerens dagsorden blandt andet at bevise, at Kim Wall blev påført stik, mens hun var i live, siger Trine Maria Ilsøe.

- Den bevisbyrde skal de løfte, for at Peter Madsen kan dømmes for de seksuelle krænkelser. Derfor er det ret afgørende, hvor lang tid der gik, fra Kim Wall døde, til Peter Madsen siger, at han begyndte at skære i hende.